Imunoglobulíny a zložky komplementu IgG

Imunoglobulíny a zložky komplementu
IgG
Indikácie: podozrenie na imunodeficit, sledovanie dynamiky protilátkovej odpovede. Interpretácia výsledkov: vysoké hladiny pri primárnom Sjőrgenovom syndróme, spolu so zvýšenými hodnotami IgA pri autoimunitných hepatitídach. Nízke hladiny sprevádzajú imunodeficity v humorálnej oblasti.
IgA
Indikácie: podozrenie na imunodeficit, posúdenie humorálnej imunity, diagnostika mnohopočetného myelómu, monitorovanie terapie pri mnohopočetnom myelóme, posúdenie anafylaxie pri transfúzii krvi a krvných prípravkov. Interpretácia výsledkov: vysoké hodnoty sa vyskytujú pri cirhóze pečene, pri autoimunitných hepatitídach, nešpecifických črevných zápaloch, chronickej bronchitíde, bronchiektázii, pri Bechterevovej chorobe, tuberkulóze a myelóme. Nízke hladiny sú charakteristické pre imunodeficiencie, ale môžu tiež predisponovať na autoimunitné ochorenia. Deficit býva spojený s respiračnými bakteriálnymi infekciami.
IgM
Indikácie: podozrenie na imunodeficit, sledovanie dynamiky protilátkovej odpovede, posúdenie humorálnej imunity, diagnostika a monitorovanie makroglobulinémie, lymfoidnej neoplazmy, myelómu, posúdenie akútnosti infekcií. Interpretácia výsledkov: vysoké hladiny pri primárnej biliárnej cirhóze, znížené hladiny pri imunodeficitoch a tiež pri pokročilých štádiách systémového lupus erythematodes. Väčšina reumatoidných faktorov je triedy IgM.
IgE – celkové
Indikácie: alergické stavy, parazitóza a imunodeficitné syndrómy Interpretácia výsledkov: Zvýšené hladiny svedčia pre parazitárne infekcie alebo atopiu. Vysoké hodnoty IgE najmä u detí s prejavmi atopického ekzému sú prognosticky nepriaznivé. Vysoké hodnoty IgE ďalej patria ku znakom imunodeficiencie u detí spojenej s poruchou fagocytózy a ekzémom (sy. Buckleyovej, Wiskott- Aldrichov sy. a.i.). Normálne hodnoty nevylučujú alergické ochorenie. Sledovanie hladín IgE je niekedy orientačne vhodné na posúdenie účinku imunoterapie.
C3, C4
Indikácie: podozrenie na imunokomplexové ochorenie, defekt v komplementovom systéme, zhodnotenie aktivity ochorení, pri ktorých sa spotrebúva komplement: reumatické choroby, niektoré chronické infekcie, chronická hepatitída, SLE Interpretácia výsledkov: Ide o stanovenie zložiek komplementového systému, význam má skôr dynamické sledovanie – napr. pokles obidvoch zložiek je prognosticky nepriaznivým znamením pri septických stavoch. Znížené hodnoty C3 sa vyskytujú pri SLE s glomerulonefritídou, akútnej sérovej chorobe, akútnej glomerulonefritíde, chorobách z imunokomplexov, pokročilej pečeňovej cirhóze, infekčnej endokarditíde, myasthenii gravis, diseminovanej intravaskulárnej koagulácii, hereditárnom edéme, hereditárnom deficite C2, lymfosarkóme, zmiešanej kryoglobulinémii. C3 deficitní pacienti sú vo vysokom riziku vážnych infekcií G+ aj G- baktériami. Zvýšené hodnoty C3 sa vyskytujú pri obštrukčnom iktere, thyreoiditíde, akútnej reumatickej horúčke, RA, nodóznej polyarteritíde, akútnom infarkte myokardu, ulceróznej kolitíde, dne, diabete a Reiterovom syndróme. C4 sa utilizuje pri klasickej ceste aktivácie komplementu, pri chorobách, kde sa aktivuje alternatívna cesta, býva C4 normálny, spolu s C3 a CH50 (celková hemol. aktivita komplementu) býva znížený pri ochoreniach s tvorbou imunitných komplexov: SLE, reumatoidná artritída, glomerulonefritída, chronická hepatitída, kryoglobulinémia, citlivý indikátor aktivity SLE.
|